
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  27.05.2010

	Nr.
	  26/1349


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru transmiterea în administrarea Consiliului Local Piatra Neamţ a unui teren aflat în domeniul public al statului şi în administrarea Administraţiei Naţionale "Apele Române", trimisă comisiei pentru examinare pe fond, cu adresa nr.Pl.x246 din 3 mai 2010.

PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra propunerii legislative pentru transmiterea în administrarea Consiliului Local Piatra Neamţ a unui teren aflat în domeniul public al statului şi în administrarea Administraţiei Naţionale "Apele Române"

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 246 din 3 mai 2010, cu dezbaterea pe fond în procedură obişnuită, a propunerii legislative pentru transmiterea în administrarea Consiliului Local Piatra Neamţ a unui teren aflat în domeniul public al statului şi în administrarea Administraţiei Naţionale "Apele Române".
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1291/10.11.2009)
· punctul de vedere negativ al Guvernului (nr.371/15.02.2010)


Propunerea legislativă are ca obiect de reglementare darea în administrare Consiliului Local Piatra Neamţ a unui teren aflat în domeniul public al statului şi în administrarea Administraţiei Naţionale „Apele Române”, în vederea realizării obiectivului de investiţii „Amenajarea pârâului Cuejdiu în municipiul Piatra Neamţ în zona intersecţiei b-dul Dacia – str. Orhei (zona Unic)”.

Comisia propune Plenului Camerei Deputaţilor respingerea propunerii legislative din următoarele considerente: dezideratul urmărit de iniţiator este deja atins prin adoptarea Hotărârii Guvernului nr.1382/2009 privind transmiterea unui imobil aflat în domeniul public al statului din administrarea Administraţiei Naţionale „Apele Române” în administrarea Consiliului Local al Municipiului Piatra-Neamţ, judeţul Neamţ, care are un obiect de reglementare identic cu cel al propunerii legislative. Prin urmare propunerea legislativă a rămas fără obiect.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 26 mai 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Irina Alexe – secretar de stat în Ministerul Administraţiei şi Internelor.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 26 aprilie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Consilier parlamentar: Monica Dima

